**Robert Anson Heinlein**, nado o 7 de xullo de 1907 e finado o 8 de maio de 1988, foi un escritor de ficción científica norteamericano considerado por algúns críticos entre os tres mellores de tódolos tempos (xunto con Asimov e Clarke).

Traxectoria
-----------

Heinlein nace o 7 de xullo de 1907, en Cutler, un pequeno pobo do condado de Bates, Missouri. Era o terceiro de sete irmáns, catro homes e tres mulleres. Pouco despois do seu nacemento a familia múdase a Kansas City, onde se cría e recibe a súa educación básica. Continúa os seus estudos na Academia Naval de Annapolis ata 1929, cando se titula como enxeñeiro mecánico. O seu primeiro destino é o *USS Lexington*, un dos dous primeiros portaaeronaves da armada estadounidense.

A súa andaina militar rematou cedo, en 1934 e con 27 anos, cando o retiran como non apto para o servizo por motivos médicos. Casou en 1932 con Leslyn MacDonald e atópase entón nos Ánxeles, retirado cunha pequena pensión, que non lle chega para manterse. Ata 1939 dedicouse a diversas ocupacións, entre elas unha breve incursión na política. Neste ano comeza a publicar ciencia ficción, co envío á revista Astounding Science-fiction do relato *A liña da vida* (*Lifeline*). En dous anos acada a fama no mundo da ciencia ficción, pero entón o seu país entra na segunda guerra mundial e Heinlein deixa a literatura para unirse de novo á Armada.
Con todo volven a rexeitalo por motivos médicos. Finalmente consegue colaborar no esforzo bélico traballando como enxeñeiro civil na "Naval Air Experimental Station", preto de Filadelfia, un laboratorio de materiais da Armada. En canto a contenda termina, deixa o laboratorio, volve a California e busca axentes literarios para introducirse en novos mercados. E consegue o que quere, chegando a publicar no Saturday Evening Post, a revista que mellor paga e a máis prestixiosa da época. Isto supón un pulo para o xénero da ciencia ficción, que comeza así, da man de Heinlein, a saír do gueto.

Neste período Heinlein empeza a escribir os chamados "libros xuvenís", libros de aventuras para adolescentes. Tamén nestes anos complícase a súa situación persoal, chegando en 1948 a divorciarse de Leslyn. Enseguida volve a contraer matrimonio, con Virxinia Doris Gerstenfeld, á que coñecera no seu traballo durante a guerra. Este matrimonio durará ata o final da súa vida e Virxina converteráse ademais na principal colaboradora de Heinlein no seu traballo.

Instálase con ela en Colorado Springs e continúa escribindo. En 1948 crea un guión que foi levado ao cine coa súa colaboración o ano seguinte baixo o título *Con destino á Lúa* (*Destination Moon*). Durante os anos 50 conseguiu dous premios Hugo, un en 1956 por *Estrela dobre* (*Double Star*) e outro en 1959 por  *Tropas do Espazo* (*Starship Troopers*), novela que, para sorpresa de Heinlein resulta polémica á vez que exitosa. En 1960 finaliza unha das súas obras máis importantes, *Forasteiro en terra estraña* (*Stranger In A Strange Land*) extensa novela que recorta a petición do editor e que a pesar diso gaña o premio Hugo de 1962.

En 1965 os Heinlein volven a California, esta vez a Santa Cruz. En 1967 gaña de novo o Hugo por *A lúa é unha cruel amante* (*The Moon Is A Harsh Mistress*). En 1970 unha peritonite case acaba coa súa vida, pero recupérase e en 1973 publica *Tempo para amar* (*Time Enough For Love*). Durante os anos seguintes Heinlein interrompe a súa produción de ficción, ata que en 1980 publica *O número da besta* (*The Number of The Beast*). Seguirana outras catro novelas ata que o 8 de maio de 1988 falece apraciblemente mentres dorme. As súas cinzas foron esparexidas sobre o Océano Pacífico, e as de Virxinia seguírono cando morreu en 2003.

### Literatura: estilo e características

Gañou catro premios Hugo por *Estrela dobre* (1956), *Tropas do espazo* (1960), *Forasteiro en terra estraña* (1962) e *A lúa é unha cruel amante* (1967). Foi elixido en 1974 Gran Mestre pola Asociación de escritores de ficción científica e fantasía dos Estados Unidos (SFWA), converténdose así no primeiro galardoado con esta distinción.

Habitualmente rigoroso en canto á base científica nas súas historias, ata as súas historias de fantasía conteñen unha estrutura científica lóxica. Unha das características que definen a súa escritura foi o introducir na temática da ficción científica a administración, a política, a economía, a lingüística, a socioloxía e a xenética. Foi tamén un dos abandeirados do individualismo, o cal quedaba reflectido na riqueza dos personaxes (exemplo claro é Lazarus Long), tanto en coñecementos, como en habilidades.

Outro dos temas recorrentes neste autor é cuestionar os costumes contemporáneos, culturais, sociais e sexuais, describindo sociedades con ideais bastante afastados dos da sociedade occidental da súa época. Estas ideas reflíctense en varios dos seus libros, como en *Forasteiro en terra estraña* ou *O número da besta* (1980).

Bibliografía destacada
----------------------

### Novelas

* *Amos de monifates* (1951)
* *Estrela dobre* (1956) (Premio Hugo, 1956)
* *Porta ao verán* (1956)
* *Os fillos de Matusalén* (1958) (ou *As 100 vidas de Lazarus Long*)
* *Tropas do espazo* (1959) (Premio Hugo, 1960)
* *Forasteiro en terra estraña* (1961) (Premio Hugo, 1962, publicado en versión orixinal en 1991)
* *Ruta de gloria* (1963)
* *Os dominios de Farnham* (1964)
* *A lúa é unha cruel amante* (1966) (Premio Hugo, 1967)
* *Tempo para amar* (1973)
* *O número da besta* (1979)
* *Venres* (1982)
* *Job: Unha comedia de Xustiza* (1984)
* *O gato que atravesa as paredes* (1985)

### Novelas xuvenís

* *Rocket Ship Galileo* (1947)
* *Cadete do espazo* (1948)
* *Rebelión no espazo* (1949)
* *Farmer in the Sky* (1950) (Premio Hugo á mellor novela - 1951, 2001)
* *A besta estelar* (1954)
* *A hora das estrelas* (1956)
* *Cidadán da galaxia* (1957)
* *Consegue un traxe espacial: viaxarás* (1958)
* *Filla de Marte* (1963)

### Relatos

* *A liña da vida* (1939)
* *Inadaptado* (1939)
* *Réquiem* (1940)
* *«Se isto continúa...»* (1940)
* *As estradas deben rodar* (1940)
* *Coventry* (1940)
* *Ocorren explosións* (1940)
* *Magic, Inc.* (1940)
* *Lóxica do Imperio* (1941)
* *Universo* (1941)
* *Solución insatisfactoria* (1941)
* *Os fillos de Matusalén* (1941)
* *«... tamén paseamos cans»* (1941)
* *Polos seus propios medios* (1941)
* *O sentido común* (1941)
* *A herdanza perdida* (1941)
* *Un acuario con peixes de cores* (1942)
* *Waldo* (1942)
* *A desagradable profesión de Jonathan Hoag* (1942)
* *Os verdes outeiros da Terra* (1947)
* *Jockey do espazo* (1947)
* *Colón foi un cretino* (1947)
* *«¡Que grande é estar de volta!»* (1947)
* *Os negros fosos da Lúa* (1948)
* *Cabaleiros, permanezan sentados* (1948)
* *Proba no espazo* (1948)
* *Dalila e o montador do espazo* (1949)
* *A longa garda* (1949)
* *O home que vendeu a Lúa* (1950)
* *A ameaza da Terra* (1957)
* *Todos vós, zombis...* (1959)
* *Raio de luz* (1962)

|  |  |
| --- | --- |
|  | Wikimedia Commons ten máis contidos multimedia na categoría:  ***Robert A. Heinlein Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q123078
* WorldCat
* VIAF: 12309757
* Allmovie: p169452
* BIBSYS: 90052809
* BLBNB: 000203640
* BNCHL: 000138496
* BNE: XX1719892
* BNF: 119071495
* CANTIC: a10933633
* CiNii: DA01826301
* DeutscheBio: 118773704
* Discogs: 2538633
* EBID: ID
* Europeana: ID
* FAST: 37871
* GND: 118773704
* ICCU: CFIV049101
* IMDb: nm0374423
* ISNI: 000000011977723X
* LCCN: n79067868
* LibraryThing: heinleinroberta
* LibriVox: 9831
* MusicBrainz: ID
* MyAnimeList: 42055
* NDL: 00442926
* NKC: jn19990003337
* NLA: 36188565
* NLG: 90400
* NNDB: 000023641
* NTA: 068759185
* OL: OL28641A
* openMLOL: 256909
* PTBNP: 29510
* SNAC: w6pc3z2f
* SUDOC: 026917777
* TESF: heinlein\_robert\_a
* TMDb: 7721
* TVcom: robert-a-heinlein
* UNZ: HeinleinRobertA
* WikiTree: Heinlein-42

 |